รมว.พลังงานคนใหม่ เตรียมแถลงนโยบายหลังหารือทีมผู้บริหารบ่ายนี้
พลเอกอนันตพร กาญจนรัตน์ รมว.พลังงานคนใหม่ เตรียมแถลงนโยบายพลังงานบ่ายวันนี้หลังหารือทีมผู้บริหาร
24 ส.ค. 2558

ผู้สื่อข่าวรายงานว่า รัฐมนตรีว่าการกระทรวงพลังงาน มีกำหนดการแถลงข่าวต่อสื่อมวลชนในโอกาสเข้ามารับตำแหน่งในเวลา 13.00 น.วันนี้ หลังเมื่อช่วงเช้าได้เดินทางมาสักการะศาลพระพรหมหน้ากระทรวงพลังงาน ก่อนจะเข้าร่วมประชุมกับผู้บริหารและเจ้าหน้าที่กระทรวงพลังงาน เพื่อรับฟังรายงานสรุปและบรรยายนโยบายด้านพลังงาน
ขณะที่เมื่อสัปดาห์ก่อน นายณรงค์ชัย  อัครเศรณี อดีตรมว.พลังงาน ได้ระบุว่าถึงความเป็นห่วงนโยบายด้านพลังงานที่ยังดำเนินการไม่แล้วเสร็จทั้งในส่วนของการลอยตัวราคาก๊าซธรรมชาติสำหรับยานยนต์(NGV) ที่เดิมคาดว่าจะดำเนินการในเดือนก.ย. , การเพิ่มเก็บภาษีสรรพสามิตก๊าซปิโตรเลียมเหลว(LPG) ภาคขนส่ง ,การปรับราคาน้ำมันแก๊สโซฮอล์ 95 และ 91 ให้มีราคาเท่ากัน ซึ่งเดิมคาดว่าจะเห็นได้ในเดือนก.ย.
รวมถึงการสำรวจและปิโตรเลียมรอบที 21 ซึ่งเป็นรอบใหม่  และการบริหารจัดการแหล่งก๊าซธรรมชาติ 2 แหล่ง ได้แก่ แหล่งบงกช และแหล่งเอราวัณ ในอ่าวไทยที่ใกล้จะหมดอายุสัมปทานในอีก 6 ปีข้างหน้าให้มีความเหมาะสม เป็นต้น